Dronkbestuur glo oorsaak van talle noodlottige ongelukkeFoto: Verskaf Die Padverkeerbestuurskorporasie (RTMC) ondersoek die moontlikheid dat dronkbestuur dié naweek tot ŉ groot aantal noodlottige padongelukke gelei het. Minstens 16 mense is in verskeie botsings dood. Die bestuurder van ŉ sportnutsvoertuig is Sondagoggend in hegtenis geneem nadat hy in ŉ groep mans wat op ŉ sypaadjie gestaan het ingeploeg het. Die voorval het in Randburg in Johannesburg plaasgevind. Volgens Simon Zwane, woordvoerder van die RTMC, is vier mense dood en vyf ernstig beseer in die voorval. “Die bestuurder was glo onder die invloed van alkohol en sal van strafbare manslag en dronkbestuur aangekla word,” het Zwane gesê. Ses mense is in KwaZulu-Natal dood toe twee motors op die R102 naby Phoenix in Durban gebots het. Die voorval het Saterdagaand plaasgevind. Twee ander mense is beseer. Zwane het gesê nog ses mense is Vrydag in Mpumalanga dood toe ŉ polisiemotor met ŉ ander motor gebots het. “Die polisie ondersoek ook ŉ saak van dronkbestuur,” het Zwane gesê. Die polisiemotor, wat deur ŉ polisiekaptein bestuur is, en die ander motor in Mayflower- en Dundonaldweg gebots. Die motors het in teenoorgestelde rigtings beweeg. Die ander motor se bestuurder het glo onder die invloed van alkohol bestuur en die kaptein en sy eggenoot is na die hospitaal vervoer met beserings. Ses van die ander motor se insittendes is dood. Twee ander persone het ernstige beserings opgedoen. Verlede week het 18 mense naby Belfast gesterf in ŉ botsing tussen ŉ vragmotor en twee taxis. Die bestuurder van die vragmotor, ŉ Mosambiekse burger, sal na verwagting Maandag in die Belfast-landdroshof verskyn. Zwane het gesê die bestuurder sal tereg staan op 18 aanklagte van strafbare manslag. Ses van die oorledenes is die afgelope naweek in Machadodorp begrawe.